CRANE ปลูกมะเขือพวง จะเก็บส้มโอแฉทุกวัน ทันเกมหุ้น
ก่อนวันที่ 18 สิงหาคม ราคาหุ้นของบริษัท ชูไก จำกัด (มหาชน) หรือ CRANE ราคาอยู่ในระดับแน่นิ่งที่ประมาณ 3.80 บาทมาหลายสัปดาห์ หลังจากที่ร่วงลงมาจากจุดที่เคยลากราคากันขึ้นไปที่จุดสูงสุดเมื่อเดือนกรกฎาคม ที่ระดับ 5.10 บาท เพราะผลประกอบการไตรมาสสองและครึ่งแรกของปีขาดทุนป่นปี้มากถึง 100.75 ล้านบาท จากยอดขายครึ่งปีแรกที่ระดับ 403.66 ล้านบาท ทำให้ครึ่งแรกของปีนี้ ขาดทุนมากกว่าตลอดทั้งปี 2558 ที่ขาดทุนไป 45.19 ล้านบาท
30 ส.ค. 2559

ก่อนวันที่ 18 สิงหาคม ราคาหุ้นของบริษัท ชูไก จำกัด (มหาชน) หรือ CRANE ราคาอยู่ในระดับแน่นิ่งที่ประมาณ 3.80 บาทมาหลายสัปดาห์ หลังจากที่ร่วงลงมาจากจุดที่เคยลากราคากันขึ้นไปที่จุดสูงสุดเมื่อเดือนกรกฎาคม ที่ระดับ 5.10 บาท เพราะผลประกอบการไตรมาสสองและครึ่งแรกของปีขาดทุนป่นปี้มากถึง 100.75 ล้านบาท จากยอดขายครึ่งปีแรกที่ระดับ 403.66 ล้านบาท ทำให้ครึ่งแรกของปีนี้ ขาดทุนมากกว่าตลอดทั้งปี 2558 ที่ขาดทุนไป 45.19 ล้านบาท
วันที่ 18 สิงหาคม ราคาหุ้นของ CRANE วิ่งขึ้นจากฐานวันแรกอย่างไม่มีปี่มีขลุ่ย ไปปิดตลาดที่ 4.04 บาท พร้อมกับปริมาณซื้อขายที่คึกคักกว่าปกติ 5.6 หมื่นหุ้น และถึงวันที่ 19 สิงหาคม แรงซื้อก็ยังเข้ามาไม่หยุด ดันราคาขึ้นไปปิดที่ระดับ 4.36 บาท ด้วยปริมาณหุ้นซื้อขาย 2.4 แสนหุ้น
เย็นวันศุกร์นั้นเอง หัวหน้ากองบรรณาธิการ ข่าวหุ้นธุรกิจ นายวิษณุ โชลิตกุล ได้รับการต่อสายตรงจากหัวหน้าทีมมาร์เก็ตติ้งในภูมิภาค ของ บล. โกลเบล็ก จำกัด…ที่คุ้นเคยกัน ว่า ผู้บริหารของ CRANE สนใจจะลงข่าวหน้า 1 ของข่าวหุ้นธุรกิจ
อยากจะรู้ว่า…ต้องจ่ายเงินเท่าไหร่ถึงจะได้ลงข่าวหน้า 1 ของข่าวหุ้นธุรกิจ
หัวหน้ากอง วิษณุ ตอบว่า ไม่ต้องจ่ายใดๆ…เพราะถ้าข่าวไม่ว่าของใครมีประเด็นใหญ่มากเพียงพอ และตามแนวทางของหนังสือพิมพ์ ก็จะได้ขึ้นหน้าหนึ่งโดยทันที ….ไม่มีคิดเงิน
หลักการของ ข่าวหุ้นธุรกิจ คือ ข่าวดี ย่อมขึ้นหน้า 1 ได้เสมอ และทุกข่าวที่ถูกนำเสนอใน ข่าวหุ้น ไม่ต้องมีการจ่ายเงินเพื่อเป็นข่าว…เป็นไปตามเกณฑ์ของวิชาชีพปกติ
ผลการหารือดังกล่าว ทางคนที่ติดต่อมาก็ส่งหมายเลขโทรศัพท์สายตรงของ นายชำนาญ งามพจนวงศ์ กรรมการบริษัท CRANE และรองประธานกรรมการบริหาร เลขที่ 081-815-0856 ให้กับ หัวหน้ากอง วิษณุ  ว่าพร้อมจะให้ข้อมูลเด็ดที่จะเป็นข่าวใหญ่ขึ้นหน้า 1 ในเช้าวันจันทร์ที่ 22 สิงหาคม…แน่นอน
หัวหน้ากอง วิษณุ จัดการส่งต่อหมายเลขโทรศัพท์ดังกล่าว ให้กับนักข่าวเพื่อซักถามข้อมูลจากนายชำนาญ โดยตรง ซึ่งก็มีนายชำนาญรับสาย และให้ข้อมูล
ผลจากการสอบถามข้อมูลเกี่ยวกับการที่ CRANE ได้สัญญาสัมปทานบริหารท่าเทียบเรือนาเกลือ อำเภอกันตัง จังหวัดตรัง นาน 3 ปี โดยที่ CRANE จะได้รับค่าสัมปทานเป็นส่วนแบ่ง 80%ของรายได้ และ อบจ.ตรังได้รับส่วนแบ่ง 20% ซึ่งจะเริ่มดำเนินการได้ภายในเดือน กันยายน 2559
ผลพวงของการได้สัญญาสัมปทานดังกล่าว นายชำนาญระบุว่า จะทำให้ CRANE มีผลประกอบการขาดทุนสำหรับปี 2559 ที่ลดลง จากปี 2558 และเชื่อว่าจะสามารถมีผลประกอบการที่ดีขึ้นในปี 2560
ข่าวดังกล่าว ได้ถูกนำมาพิจารณาตามขั้นตอนการตัดสินใจคัดสรร ในกองบรรณาธิการข่าวหุ้น และได้มีการพิจารณาว่า…แม้จะเป็นข่าวดีสำหรับบริษัทที่ขาดทุนบานเบอะในครึ่งแรกของปี อย่าง CRANE แต่ก็ไม่ใหญ่พอสำหรับเบียดลงพื้นที่หน้า 1 ของ ข่าวหุ้นธุรกิจ ได้ เพราะมีข่าวอื่นที่ดีกว่า …
บทสรุปคือสามารถลงได้ในหน้า 8 ของนสพ. ข่าวหุ้นธุรกิจ ฉบับวันจันทร์ที่ 22 สิงหาคม 2559 ไปเรียบร้อยแล้ว
เรื่องมันก็ควรจะจบลงตามกระบวนการนำเสนอข่าวสาร…บังเอิญมีคนไม่อยากให้จบง่าย
ตัวแทนมาร์เก็ตติ้ง ของ บล.โกลเบล็ก คนเดิมที่ตั้งเรื่อง…โทรศัพท์ตามหาหัวหน้ากอง วิษณุ อีกครั้ง ต่อรองว่าขอขึ้นหน้าหนึ่งให้ได้ แต่ได้รับการปฏิเสธไปว่า ทำไม่ได้ …เพราะได้ผ่านกระบวนการตัดสินใจไปแล้ว
ข้อต่อรองถัดไปก็ตามมาคือ ขอให้ลงหน้าหนึ่งในวันอังคารที่ 23 สิงหาคมแทนก็ยังดี…ก็ได้รับคำตอบเพิ่มเติมไปว่า ถ้าจะลงวันที่ 23 สิงหาคม…ที่จะลงคือ  ตะกร้าข่าวที่ทิ้งแล้วเท่านั้น
ข่าวหุ้นธุรกิจ ฉบับเช้าวันจันทร์ที่ 22 สิงหาคม ลงข่าวเรื่อง CRANE กับสัญญาสัมปทานท่าเรือตรังตามขั้นตอนเสร็จ คิดว่าไม่มีอะไร…เพราะวันเดียวกันนั้น ราคาหุ้นเมื่อเปิดตลาดของ CRANE เปิดกระโดดไปที่ 4.50 บาท แล้วพยายามวิ่งฝ่าแนวต้านขึ้นไปทำจุดสูงสุดที่ 4.68 บาท แต่ไม่ผ่าน กลับมีแรงขายออกมา ทำให้ราคากลับมาปิดตลาดที่ 4.40 บาท
หลังจากวันนั้นเป็นต้นมา ราคาหุ้นของ CRANE ก็โรยตัวลงมาต่อเนื่อง โดยลงหนักเมื่อวันที่ 24 สิงหาคม แล้วล่าสุดวานนี้ก็ร่วงลงมาปิดตลาดที่ 3.48 บาท
ค่ำวันศุกร์ที่ 26 สิงหาคม หัวหน้ากอง วิษณุ มีโอกาสพบหน้ากับ ตัวแทนมาร์เก็ตติ้งคนเดิมของ บล.โกลเบล็ก อีกครั้งที่จังหวัดขอนแก่น…ได้รับคำพูดชี้แจงที่น่าตกตะลึงว่า ได้รับการบอกเล่าจากนายชำนาญว่า ถูกนักข่าวของข่าวหุ้นธุรกิจที่โทรศัพท์ไปในวันที่ 19 สิงหาคม เรียกร้องขอเงินเพื่อตอบแทนสำหรับการลงข่าวดังกล่าว ดังนั้น…“จึงต้องให้ข้อมูลเพียงบางส่วนเท่านั้น…”
คำกล่าวอ้างดังกล่าว…ระยำสิ้นดี…เข้าข่ายทำคุณบูชาโทษ…อย่างแท้จริง
เนื้อไม่ได้กิน หนังไม่ได้รองนั่ง…เอากระดูกแขวนคอ
การทำหน้าที่เพื่อรายงานข่าวธุรกิจ ซึ่งแม้จะทำให้ผู้ที่ตกเป็นข่าวได้รับประโยชน์จากข่าวดี และได้รับผลเสียจากข่าวร้าย เป็นวิชาชีพโดยสุจริตที่กระทำกันมาต่อเนื่อง…..แต่การที่ผู้บริหารบริษัทหนึ่งที่พยายามจะสร้างข่าวดีเกินจริง เพื่อผลักดันราคาหุ้นให้วิ่งขึ้นไป แล้วเกิดไม่บรรลุเป้าหมาย…จึงหาทางโบ้ยให้เป็นปัญหาของสื่ออย่าง ข่าวหุ้นธุรกิจ…เช่น กรณีของ CRANE และ นายชำนาญ งามพจนวงศ์ เช่นนี้….เป็นครั้งแรก และน่าจะเป็นครั้งสุดท้ายสำหรับการทำงานของ ข่าวหุ้นธุรกิจ ที่ยืนหยัดทำหน้าที่โดยสุจริตมายาวนานจนเกือบครบ 22 ปี และกำลังจะย่างเข้าปีที่ 23 ….ในส่วนที่เกี่ยวข้องกับ CRANE และ นายชำนาญ งามพจนวงศ์
โปรดจำเอาไว้ให้ดี..ละกัน